หุ้นพี/อี40เท่าเหลือ152ตัว
บจ.นอก SET100 เจ๋งกำไรโตสูงสุด 40%เตือนบางกลุ่มราคาขึ้นสวนทางผลงาน
11 มี.ค. 2556

บจ.นอก SET100 เจ๋งกำไรโตสูงสุด 40%เตือนบางกลุ่มราคาขึ้นสวนทางผลงาน
ตลาดหลักทรัพย์ชำแหละหุ้นพี/อีสูงเกิน 40 เท่า หดลงเหลือ 152 ตัว ส่วนใหญ่กระจุกตัว 1025 เท่า
นายชนิตร ชาญชัยณรงค์ รองผู้จัดการตลาดหลักทรัพย์แห่งประเทศไทย (ตลท.) เปิดเผยว่า ภายหลังผลประกอบการของบริษัทจดทะเบียน (บจ.) ปี 2555 มีการเติบโตที่ดี ทำให้จำนวนหุ้นที่มีอัตราราคาต่อกำไรสุทธิต่อหุ้น (พี/อี) สูงกว่า 40 เท่า ที่มีอยู่ 180 ตัว ลดลง 29% หรือเหลือจำนวน 152 ตัว 
ทั้งนี้ หากเปรียบเทียบการเคลื่อนไหวของราคาหุ้นกับผลดำเนินงานปี 2555 ที่ผ่านมา พบว่าส่วนใหญ่มีทิศทางสอดคล้องกัน แต่ก็พบว่ามีบางกลุ่มราคาหุ้นกลับสวนทางกับผลดำเนินงาน โดยมีทั้งกำไรลดลงมากแต่ราคาหุ้นเพิ่ม ผลกำไรพลิกมาขาดทุนแต่ราคาหุ้นก็ยังเพิ่มขึ้น และบางกลุ่มขาดทุนมากขึ้นแต่ราคาหุ้นกลับพุ่งสูง 
“ปี 2555 บจ.มีกำไรเพิ่มขึ้น 282 บริษัท กำไรลดลง 102 บริษัท กำไรพลิกเป็นขาดทุน 39 บริษัท ขาดทุนพลิกเป็นกำไร 47 บริษัท ขาดทุนน้อยลง 23 บริษัท และขาดทุนมากขึ้น 25 บริษัท ขณะเดียวกันราคาหุ้นที่เพิ่มขึ้นทำให้พี/อีกระจุกตัวอยู่ที่ 1025 เท่า เทียบกับแต่ก่อนส่วนใหญ่มีพี/อี 515 เท่าเท่านั้น” นายชนิตร กล่าว
อย่างไรก็ตาม หากพิจารณาอัตราการเติบโตทบต้นต่อปี (CAGS) ของยอดขายและกำไรของ บจ. ตลอดช่วง 12 ปีที่ผ่านมาระหว่างปี 2544-2555 พบว่าสูงเกิน 10% โดย บจ.ในตลาดหลักทรัพย์ ยอดขายโตเฉลี่ย 15.50% กำไรโตเฉลี่ย 15.36% 
ขณะที่ บจ.ใน mai ยอดขายโต 42.70% และกำไรโต 42.96% ซึ่งเป็นผลจากยอดขายและกำไรมีการเติบโต และจากการมี บจ.ใหม่เข้าตลาดเพิ่มขึ้น 
นายชนิตร กล่าวว่า ผลของกำไรและยอดขายมีการเติบโต สนับสนุนให้มูลค่าหลักทรัพย์ตามราคาตลาดรวม (มาร์เก็ตแคป) สภาพคล่องการซื้อขาย และดัชนีหุ้นไทยเพิ่มขึ้นต่อเนื่องและทำสถิติสูงสุดเป็นประวัติการณ์ ด้วยขนาดที่ใหญ่ขึ้นทำให้กระแสเงินทุนจากต่างชาติไหลเข้าลงทุนเพิ่มขึ้นเช่นกัน สังเกตได้จากน้ำหนักของตลาดหุ้นไทยในดัชนี MSCI เอเชีย ยกเว้นญี่ปุ่น ปัจจุบันได้เพิ่มมาอยู่ที่ 3.57% จากต้นปี 2554 อยู่ที่ 2.39% 
ในปี 2555 กลุ่มอุตสาหกรรมเกี่ยวข้องกับการบริโภคและการลงทุนในประเทศพบว่ายอดขายและกำไรยังเติบโตโดดเด่นเกิน 2 หลัก โดยกลุ่มนอก SET100 กำไรโตสูงสุดที่ 40.49% mai รองมาที่ 22.10% และยังพบว่าฐานะการเงินของ บจ.ยังแข็งแกร่ง โดยมีอัตราหนี้สินต่อทุน 1.23 เท่า